মোস্তাফা সাহেবের দাবি, এসব কথায় কান দেননি মেট্রোর ইঞ্জিনিয়ার। উলটে তিনি বলেন, আমি বিষয়টি আপনার থেকে ভাল বুঝি। মঙ্গলবার বিকেলে মোস্তাফা সাহেবের আশঙ্কাই সত্যি হয়। হুড়মুড়িয়ে ভেঙে পড়ে মাঝেরহাট ব্রিজ। 
 নিজস্ব প্রতিবেদন: মাঝেরহাট ব্রিজ ভেঙে পড়ার ঘটনায় চাঞ্চল্যকর দাবি করলেন স্থানীয় এক বাসিন্দা। গোলাম মোস্তাফা নামে ওই ব্যক্তির দাবি, যেভাবে মেট্রো রেলের কাজ চলছে তাতে ব্রিজ যে কোনও মুহূর্তে ভেঙে পড়তে পারে বলে জানিয়েছিলেন তিনি।  ব্রিজ লাগোয়া মহাবীরতলার বাসিন্দা গোলাম মোস্তাফার দাবি, পেশায় তিনি নির্মাণকর্মী। ফলে নির্মাণ সংক্রান্ত বিষয়ে অভিজ্ঞতা রয়েছে তাঁর। সেই অভিজ্ঞতা থেকেই জোকা - বিবাদি বাগ মেট্রো প্রকল্পের ইঞ্জিনিয়ারকে সতর্ক করেছিলেন তিনি। জানিয়েছিলেন, যেভাবে মেট্রো প্রকল্পের ভার মাঝেরহাট রেল ওভারব্রিজের ওপর পড়ছে তাতে যে কোনও সময় ভেঙে পড়তে পারে সেটি।  মোস্তাফা সাহেবের দাবি, এসব কথায় কান দেননি মেট্রোর ইঞ্জিনিয়ার। উলটে তিনি বলেন, আমি বিষয়টি আপনার থেকে ভাল বুঝি। মঙ্গলবার বিকেলে মোস্তাফা সাহেবের আশঙ্কাই সত্যি হয়। হুড়মুড়িয়ে ভেঙে পড়ে মাঝেরহাট ব্রিজ।  স্থানীয়দের আশঙ্কা, ব্রিজের ওপরে থাকা দুর্ঘটনাগ্রস্ত গাড়িগুলির আরোহীদের কারও প্রাণ না গেলেও ব্রিজের তলায় অনেকে চাপা পড়ে থাকতে পারেন বলে আশঙ্কা করছেন স্থানীয়রা। স্থানীয়রা জানিয়েছেন, ওই সেতুর নীচ দিয়ে রয়েছে চলাচলের পথ। ফলে সেখানে কারও চাপা পড়ে থাকার আশঙ্কা অমূলক নয়।